दुख का कारण है, दूसरों को अपने नज़रिए से देखना। औरों को उनके परिप्रेक्ष्य में देखें, तो दुनिया आनंद से भर उठेगी।
स्टीफ़न आर. कवी...
मैंने एक रविवार की शाम को न्यूयॉर्क के सब-वे पर एक छोटे-से प्रतिमान को बदलते हुए महसूस किया। लोग चुपचाप बैठे थे- कुछ अख़बार पढ़ रहे थे, कुछ विचारों में खोए थे, कुछ आंखें बंद कर आराम कर रहे थे। वह एक शांत नज़ारा था।
फिर एकाएक, एक व्यक्ति और उसके बच्चों ने सब-वे कार में प्रवेश किया। वे बच्चे इतने कोलाहल करने वाले तथा शैतान थे कि तुरंत ही सारा माहौल बदल गया।
उस व्यक्ति ने मेरे पास बैठकर अपनी आंखें बंद कर लीं, जैसे वह उस परिस्थिति से अनभिज्ञ हो। वे बच्चे चिल्ला रहे थे, चीज़ों को फेंक रहे थे और यहां तक कि लोगों के अख़बारों को भी छीन रहे थे। यह सब बहुत परेशान करने और खिझाने वाला था। इसके बावजूद, मेरे पास बैठे व्यक्ति ने कुछ नहीं किया, जो उनका पिता था।
ऐसे में चिढ़ से बचना मुश्किल था। मुझे यक़ीन नहीं हो रहा था कि वह इतना असंवेदनशील हो सकता है कि अपने बच्चों को एेसा व्यवहार करने दे और उसकी ज़रा भी ज़िम्मेदारी न ले। यह साफ़ दिख रहा था कि सब-वे के सभी लोगों को चिढ़ हो रही थी। आख़िरकार, असाधारण धैर्य व नियंत्रण दिखाते हुए मैंने उससे कहा, ‘श्रीमान, आपके बच्चे बहुत से लोगों को परेशान कर रहे हैं। क्या आप उन्हें थोड़ा नियंत्रित करना नहीं चाहेंगे?’
उस व्यक्ति ने इस प्रकार नज़रें उठाई, जैसे इस परिस्थिति से पहली बार अवगत हो रहा हो और कहा, ‘हां, आप सही कह रहे हैं। शायद मुझे इस बारे में कुछ करना चाहिए। हम अभी उस अस्पताल से आ रहे हैं, जहां क़रीब एक घंटे पहले उनकी मां का देहांत हो गया। मुझे नहीं पता कि मुझे क्या सोचना चाहिए, आैर शायद उन्हें भी नहीं पता कि ऐसे में क्या करना चाहिए।’
क्या आप कल्पना कर सकते हैं कि उस क्षण मुझे कैसा महसूस हुआ। मेरे प्रतिमान बदल गए। एकाएक मैं चीज़ों को भिन्न रूप में देखने लगा, भिन्न महसूस करने लगा, भिन्न रूप से व्यवहार करने लगा।
मेरी चिढ़ ग़ायब हो गई। अब मुझे अपने नज़रिए और व्यवहार को नियंत्रित करने की चिंता नहीं थी, मेरा हृदय उस व्यक्ति के दर्द से भर गया। सहानुभूति और करुणा की भावनाएं बह निकलीं। ‘आपकी पत्नी का देहांत हो गया? ओह, मुझे बहुत खेद है। कब, कैसे हुआ यह? मैं किस तरह आपकी मदद कर सकता हूं? बच्चे भी दुखी होंगे। खेलने दीजिए उन्हें...।’ एक पल में सबकुछ बदल गया।
हम दुनिया को उसके वास्तविक रूप में न देखकर अपने नज़रिए से देखते हैं- या जिस तरह हमारा अनुकूलन हुआ है, उस दृष्टि से। और फिर भी आप अपने मानसिक प्रतिमानों को सालों तक यह सोचकर जीते हैं कि वे "तथ्य' हैं और जो लोग "इन तथ्यों को देख नहीं सकते' उनके चरित्र या मानसिक क्षमता पर सवाल खड़े करते हैं।
यदि मैं यह सोचता हूं कि मैं दुनिया को इसके वास्तविक स्वरूप में देखता हूं, तो मैं नज़रियों में फ़र्क़ को महत्व क्यों दूंगा? मैं किसी "भटके हुए' व्यक्ति के साथ क्यों परेशान होना चाहूंगा? मेरा प्रतिमान यह है कि मैं तटस्थ हूं। मैं दुनिया को उस रूप में देखता हूं, जैसी वह है। सभी लोग गौण बातों में फंसे हैं, लेकिन मैं बड़ी बातों को सोचता हूं। स्टीफ़न आर. कवी के विवेकपूर्ण विचार से सम्पादित अंश।
hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva